b"\n_START_ARTICLE_\nEnnis\n_START_SECTION_\nHistorie\n_START_PARAGRAPH_\nHistorien til Ennis er n\xc3\xa6r knyttet til slekten O'Brien som nedstammer fra Brian Boru. Slekten var kongefamilie i konged\xc3\xb8mmet Thomond. P\xc3\xa5 1100-tallet flyttet de maktsenteret fra Limerick til Ennis og bygde en festning ved Clonroad p\xc3\xa5 \xc3\xb8ya. De startet byggingen av et st\xc3\xb8rre kirkeanlegg i 1240 og ga det senere til disiplene av St. Francis. I de f\xc3\xb8lgende \xc3\xa5rhundrene ble Ennis et teologisk sentrum med mange tilreisende studerende._NEWLINE_Siden byen ikke hadde bymurer ble byen attraktiv for katolske kj\xc3\xb8pmenn. De engelske \xc2\xabPenal Laws\xc2\xbb var lover som skulle sikre engelsk overherred\xc3\xb8mme og diskriminerte katolikker, og forb\xc3\xb8d katolikker \xc3\xa5 drive handel innenfor bymurer._NEWLINE_Byen har milit\xc3\xa6re kaserner som ble bygget i l\xc3\xb8pet av flere hundre \xc3\xa5r. I den f\xc3\xb8rste verdenskrig var det mange fra Ennis som kjempet i den britiske h\xc3\xa6ren._NEWLINE_Elva Fergus som n\xc3\xa5 renner gjennom sentrum av byen har godt fiske etter \xc3\xb8rret og laks. Tidligere var det trafikk av sm\xc3\xa5b\xc3\xa5ter opp elva som la til ved \xc2\xabWoodquay\xc2\xbb. Det var vanlig med oversv\xc3\xb8mmelser i dette omr\xc3\xa5det tidligere, men det er det slutt p\xc3\xa5 etter et st\xc3\xb8rre dreneringsprosjekt ble gjennomf\xc3\xb8rt i 2008.\n_START_SECTION_\nHandel og industri\n_START_PARAGRAPH_\nByen har i mange \xc3\xa5r v\xc3\xa6rt en sentral markedsplass for et st\xc3\xb8rre omland. Fabrikker eksporterte varer ved \xc3\xa5 frakte dem p\xc3\xa5 b\xc3\xa5t nedover elva til havna Clarecastle. Opprinnelig var jordbruksprodukter dominerende, men tekstiler, m\xc3\xb8bler og verkt\xc3\xb8y er blitt vanligere. De siste \xc3\xa5rene er \xc3\xb8kologiske landbruksprodukter vanlige p\xc3\xa5 markedet._NEWLINE_I byen ligger en handelsh\xc3\xb8yskole \xc2\xabThe Ennis Business college\xc2\xbb.\n_START_SECTION_\nGamlebyen\n_START_PARAGRAPH_\nI det gamle bysenteret er det mange gamle bygninger fra mange tidsepoker i mange trange gater. Noen gater er blitt g\xc3\xa5gater og endel andre er enveiskj\xc3\xb8rte for \xc3\xa5 forenkle trafikken. Den gotiske katedralen St Peter and St Paul Cathedral, som ble startet reist i 1828, ligger i utkanten av gamlebyen."